*Likumprojekts*

**Grozījums Nolietotu transportlīdzekļu apsaimniekošanas likumā**

Izdarīt Nolietotu transportlīdzekļu apsaimniekošanas likumā (Latvijas Republikas Saeimas un Ministru Kabineta Ziņotājs, 2004, 5.nr..; Latvijas Vēstnesis, 2005, 5.nr.; 2010, 102.nr.; 2010, 205.nr.; 2013, 243.nr.; 2015, 251.nr.) grozījumu un papildināt likumu ar V nodaļu šādā redakcijā:

**“V nodaļa Administratīvā atbildība nolietotu transportlīdzekļu apsaimniekošanas jomā un kompetence sodu piemērošanā**

**15. pants. Administratīvā atbildība** **nolietotu transportlīdzekļu apsaimniekošanas jomā**

(1) Par nolietota transportlīdzekļa apstrādi, neievērojot normatīvajos aktos noteiktās vides aizsardzības prasības, — piemēro naudas sodu nolietotu transportlīdzekļu apstrādes uzņēmumam — no divdesmit līdz divi simti astoņdesmit naudas soda vienībām.

(2) Par normatīvajos aktos noteikto transportlīdzekļa likvidācijas sertifikāta aizpildīšanas un izsniegšanas kārtības neievērošanu — nolietotu transportlīdzekļu apstrādes uzņēmumam piemēro brīdinājumu vai piemēro naudas sodu no divdesmit līdz piecdesmit sešām naudas soda vienībām.

(3) Par apstrādes uzņēmuma atteikšanos bez maksas pieņemt nolietotu transportlīdzekli, kuram netrūkst nozīmīgāko sastāvdaļu — motora, stūres mehānisma, šasijas, transmisijas, kurā nav papildu atkritumu un kurš nav reģistrēts komercķīlu reģistrā — nolietotu transportlīdzekļu apstrādes uzņēmumam piemēro naudas sodu no četrdesmit divām līdz piecdesmit sešām naudas vienībām.

**16. pants. Kompetence sodu piemērošanā**

Administratīvo pārkāpumu procesu par šā likuma 15. pantā minētajiem pārkāpumiem veic Valsts vides dienests.”

Likums stājas spēkā vienlaikus ar Administratīvo pārkāpumu procesa likumu.

Vides aizsardzības un

reģionālās attīstības ministrs K. Gerhards